KIRJALLINEN KYSYMYS E-2428/99

esittäjä(t): Piia-Noora Kauppi (PPE-DE) komissiolle

(16. joulukuuta 1999)

Aihe: Kilpa- ja harrastuskäytössä olevien hevosten sulkeminen eläinlääkintäsäännösten ulkopuolelle

Hevonen luokitellaan unionissa tuotantoeläimeksi, jolle ei saa antaa tiettyjä lääkkeitä lihan laadun vuoksi. Viimeaikaiset ruokaskandaalit ovatkin saaneet viranomaiset varpailleen ja lääkintäsäännöksiä on noudatettava, vaikkei eläimen liha käytännössä ihmisten elintarvikkeiksi päätyisikään.

Suomalainen hevonen on lähinnä kilpa- ja harrastuseläin. Vain alle puolet hevosista teurastetaan ja näistäkin hevosista vain murto-osaa käytetään elintarviketeollisuudessa. Siksi olisikin todella tärkeää, että kilpa- ja harrastuskäytössä olevat hevoset jätettäisiin lääkintäsäännösten ulkopuolelle.

Komissio on ilmeisesti kanssani samaa mieltä ja se on tehnyt asiasta ehdotuksen neuvostolle. Asia tuntuu tästä huolimatta viipyvän, joten kysyn:

1. Missä aikataulussa komissio aikoo edetä siinä, että kilpa- ja harrastehevoset erotetaan tuotantoeläimiksi luokitelluista hevosista?

2. Mikäli komission esitykset asian suhteen viipyvät, miten kilpa- ja harrastehevosia tällä hetkellä voidaan lääkitä, kun tarvittaville lääkkeille ei vielä ole määritelty maksimijäämäraja-arvoja (MRL-arvoja)?

Erkki Liikasen komission puolesta antama vastaus

(28. tammikuuta 2000)

Pysyvän kotieläinjalostusta käsittelevän komitean ja pysyvän eläinlääkintäkomitean muodostama sekakomitea antoi 8.12.1999 pidetyssä kokouksessaan määräenemmistöllä myönteisen lausunnon, jonka jälkeen komissio teki päätöksen(1) jalostukseen ja tuotantoon tarkoitettujen rekisteröityjen hevoseläinten mukana seuraavasta tunnistusasiakirjasta (passista). Päätös perustui eläinten terveyttä koskevista vaatimuksista elävien hevoseläinten liikkuvuuden ja kolmansista maista tapahtuvan tuonnin osalta 26 päivänä kesäkuuta 1990 annettuun neuvoston direktiiviin 90/426/ETY(2) ja jalostusta ja polveutumista koskevista edellytyksistä yhteisön sisäisessä hevoseläinten kaupassa 26 päivänä kesäkuuta 1990 annettuun neuvoston direktiiviin 90/427/ETY(5).

Jalostukseen ja tuotantoon tarkoitettujen hevoseläinten mukana seuraavassa tunnistusasiakirjassa käytetään osittain samoja tietoja kuin päätöksellä 93/623/ETY(3) perustetussa, kansainvälisesti tunnustetussa rekisteröityjen hevoseläinten tunnistusasiakirjassa. Rekisteröityjen hevoseläinten sekä jalostukseen ja tuotantoon tarkoitettujen hevoseläinten mukana seuraavaan tunnistusasiakirjaan lisätään erityinen luku, johon merkitään, että hevoseläin ei ole tarkoitettu teurastettavaksi ihmisravinnoksi tai että hevoseläin on tarkoitettu teurastettavaksi sillä ehdolla, että jos eläintä hoidetaan yhteisön menettelystä eläinlääkejäämien enimmäismäärien vahvistamiseksi eläinperäisissä elintarvikkeissa 26 päivänä kesäkuuta 1990 annetun neuvoston asetuksen (ETY) N:o 2377/90(4) liitteeseen I, II tai III kuulumattomia aineita sisältävillä lääkkeillä, lääkehoito on ilmoitettava ja on noudatettava 6 kuukauden yleistä varoaikaa.

Yhteisössä kielletään 1.1.2000 alkaen sellaisten farmakologisesti vaikuttavien aineiden käyttäminen elintarvikkeita tuottavien eläinten lääkkeenä, jotka eivät sisälly asetuksen (ETY) N:o 2377/90 liitteeseen I, II tai III. Siksi näihin liitteisiin sisältymättömiä aineita voidaan antaa tai määrätä hevoseläimelle vasta sen jälkeen, kun eläinlääkäri on varmistanut, että hevoseläin on asianmukaisesti merkitty tunnistusasiakirjan uuteen lukuun joko eläimeksi, jota ei ole tarkoitettu teurastettavaksi, tai eläimeksi, joka on tarkoitettu teurastettavaksi edellä esitetyin edellytyksin.

Kun hevoseläimet tuodaan teurastamoon, teurastamon virkaeläinlääkärin on tarkistettava tunnistusasiakirja ante mortem -tarkastuksen yhteydessä, jotta hän voi tunnistaa teuraseläimen ja tarkistaa lääkintätiedot varmistuakseen vaaditun varoajan päättymisestä.

(1) (ei vielä julkaistu).

(2) EYVL L 296, 27.10.1990.

(3) EYVL L 298, 3.12.1993.

(4) EYVL L 87, 2.4.1992.

(5) EYVL L 296, 27.10.1990.